SCB เตรียมดันดัน IPO เข้าตลาดหุ้นช่วงครึ่งปีหลัง 3-4 ราย
SCB เผยครึ่งปีหลังดัน IPO เข้าตลาดหุ้น 3-4 ราย ในกลุ่ม รพ.-ไฟฟ้า-โลจิสติกส์ รวมกอง RIET ใหม่
21 เม.ย. 2560

นางสาววีนา เลิศนิมิตร ผู้ช่วยผู้จัดการใหญ่ สาย Primary Distribution ธนาคารไทยพาณิชย์ จำกัด (มหาชน) หรือ SCB เปิดเผยว่า งานด้านวาณิชธนกิจของธนาคารในการเป็นที่ปรึกษาทางการเงินและรับประกันการจำหน่ายหุ้นสามัญเพิ่มทุนให้กับประชาชนครั้งแรก (IPO) จะมีบริษัทจดทะเบียนเสนอขาย IPO และเข้าจดทะเบียนในตลาดหลักทรัพย์ในช่วงครึ่งปีหลังอีก 3-4 ราย
โดยหนึ่งในนั้น คือ โรงพยาบาลธนบุรี ซึ่งได้ยื่นแบบแสดงรายการข้อมูล (ไฟลิ่ง)ไปแล้ว ส่วนอีก 2-3 บริษัทดำเนินธุรกิจเกี่ยวกับไฟฟ้าและโลจิสติกส์ ซึ่งจะทยอยยื่นไฟลิ่งในเร็วๆนี้ เพื่อให้สามารถเข้าซื้อขายในตลาดหลักทรัพย์ได้ภายในครึ่งปีหลังของปีนี้ นอกจากนั้นยังมีทรัสต์เพื่อการลงทุนในอสังหาริมทรัพย์ (REIT) อีก 1 กองที่จะจัดตั้งและเสนอขาย IPO ในช่วงครึ่งปีหลังของปีนี้เช่นกัน